## Els conservatoris de música i dansa mantindran les mateixes ràtios professor/alumne en el curs 24/25 i s’adequaran les hores de gestió dels equips directius a la càrrega de treball

*** La Comunitat té en l’actualitat 19 conservatoris professionals de música i 4 de dansa que depenen de la Generalitat, en els quals impartixen classes prop d’un miler de docents i estudien 7.953 alumnes
* Per a l’elaboració de les plantilles s’ha tingut en compte la matrícula real del curs, així com l’alumnat que promociona, les repeticions i els abandons**

Els conservatoris de música i dansa de la Comunitat Valenciana mantindran el pròxim curs les mateixes ràtios professor/alumne, al mateix temps que s’adequaran les hores de gestió dels equips directius a la càrrega de treball.

Així s’ha traslladat este divendres als sindicats en la Mesa Sectorial d’Educació. La Comunitat Valenciana té en l’actualitat 19 conservatoris professionals de música i 4 de dansa que depenen de la Generalitat, en els quals estudien 7.953 alumnes, dels quals 7.145 corresponen a música i 808 a dansa.

Durant este curs 23/24 la matrícula en estos centres ha sigut la següent per províncies: a València 4.556 estudiants, dels quals 374 són de dansa i 4.182 de música; a Castelló 1.303 alumnes, dels quals 100 cursen dansa i 1.203 música i a Alacant 2.094 alumnes, dels quals 334 cursen dansa i 1.760 música.

De cara al pròxim curs la plantilla docent s’ajustarà a la matrícula real dels centres, segons s’ha informat els sindicats. Així, prop d’un miler de docents impartiran classe el pròxim curs. Per a la confecció de les plantilles s’ha tingut en compte l’alumnat que promociona, les repeticions, les vacants generades per alumnes que finalitzen els ensenyaments de 4t curs i 6t professionals, així com els abandons.

Així mateix, i amb l’objectiu d’afavorir l’exercici de la funció directiva, com a factor de qualitat i millora de l’ensenyament, a l’equip directiu del centre se li assignaran les hores lectives setmanals en funció del nombre d’alumnes i càrrega de treball. Estes hores han quedat establides en un rang que van des de les 24 hores per a centres amb un màxim de 270 estudiants i les 80 hores per als centres a partir de 921 alumnes.

A més, es disposarà d’una bossa d’hores de dedicació a les diferents coordinacions, calculades sobre la base de les coordinacions establides en la normativa, a raó de dos hores per coordinació.

D’esta manera, es podran incrementar fins a 4 hores més, sempre que el centre acredite la seua participació i aprofitament en projectes reconeguts i certificats per l’Administració. La direcció, fent ús de l’autonomia organitzativa del centre, les assignarà tenint en compte que el mínim de dedicació al càrrec serà d’una hora. Fins ara s’assignaven dos hores en funció de les coordinacions establides en el Decret 57/2020, i com a màxim podrien tindre 14 hores. Ara podrien arribar fins a 18 hores.

**Novetats**

Entre les novetats més destacades es troba la regulació de l’horari del pianista acompanyant al qual se li assignarà una càrrega horària en funció del nivell acadèmic en el qual este es trobe. Esta mesura busca garantir un acompanyament adequat per als estudiants en la seua formació musical.

A més, s’ha obert la possibilitat al professorat de cant d’impartir l’assignatura d’Idiomes Aplicats al Cant, que fins al moment solament era impartida pel professorat de les Escoles Oficials d’Idiomes. Esta decisió amplia la capacitat d’elecció dels equips directius dels conservatoris.

Així mateix, s’ha establit una ràtio específica per a les matèries de caràcter individual, tant a les Escoles Elementals com en les Professionals de Música, i així garantir una distribució equitativa de recursos.

Fecha: 28/06/2024